section_heading: Životopis
paragraph_text: Monica Bellucci počela je karijeru kao model s nepunih 16 godina. Iako je imala ambiciju biti pravnica, pa je na Sveučilištu u Perugiji i upisala studij prava, odlučila je potpuno se posvetiti karijeri modela te, kasnije, glumice. Godine 1988. potpisala je za poznatu milansku modnu kuću Elite Model. Monica je ubrzo dobila brojne poslove u modnim centrima Parizu i New Yorku Te iste, 1989. godine Bellucci je počela uzimati satove glume, a prva zamjetnija uloga bila joj je 1992. u filmu Bram Stoker's Dracula gdje je glumila jednu od tri Drakuline vampirske nevjeste. No svjetsku slavu je stekla tek glavnom ulogom u talijanskom filmu Malèna iz 2000. godine. Film je govorio o ženi talijanskog vojnika u Drugom svjetskom ratu, koja postaje predmetom ogovaranja u maloj sredini. Redale su se uloge u međunarodnim projektima, od kojih su komercijalno najuspješniji bili drugi i treći nastavak filmskog serijala The Matrix redatelja Wachowski. Posebnu pažnju javnosti Monica Bellucci je privukla 2004. ulogom Marije Magdalene u kontroverznoj Pasiji redatelja Mela Gibsona. Zahtjevnom ulogom biblijske grešnice poprilično se odmakla od svog seksipilnog imagea, a brojni su filmski kritičari hvalili njenu izražajnu glumu na aramejskom jeziku.